Sztártitkok 35 fölött - Szépség és divat | Femina
Sztártitkok 35 fölött
Szépségtippek Hollywoodból
Nem kell milliomosnak lenned, hogy kövesd a gyönyörű színésznők példáját. 3 sztár árulja el titkait.
Legyünk őszinték, a sztárok és hírességek nem emberi összegeket költenek a testükre, ami voltaképpen a munkaeszközük. Olyan módszerek is mindennaposak az életükben, ami egy hétköznapi nőnek eszébe sem jutna.
Jó példa erre Demi Morre, akinek talán a szemgolyóját még nem plasztikázták, de az összes többi testrészét igen. De vehetjük Nicole Kidmant is, aki ugyan azt állítja, hogy a bőre nem látott még botoxot, de ezt senki nem hiszi el neki.
Mégis találkozhatunk olyan trükkökkel, amiket tényleg mindenki bevethet a fiatal külső érdekében, és nem kerül vagyonokba. Három színésznőt választottunk, akik talán szintén használnak számunkra elérhetetlen trükköket, mégis érdemes egy-két tippet ellesni tőlük.
A hiperintelligens színésznő, aki sajnos csak kevés kiváló filmben bizonyította tehetségét, és inkább a könnyebb műfajt képviseli, idén betölti az ötvenet. Paparazzifotókon jól látszik, hogy az ő teste sem olyan már, mint egy húszévesé, de nem is kell. Sharon fiatalossága a hajában rejlik.
Kedvenc fazonja a tépett, modern, rövid frizura. Ezzel szinte egy évtizedet fiatalít magán. A szín is nagyon meghatározó. Sharon természetes szőkeségét hangsúlyozza ki, és nagyon jól teszi. A világos árnyalatok fiatalítanak, a sötétek pedig éveket jelentenek pluszban.
Keress egy jó fodrászt, aki modern, tépett hajat készít neked. Ne hagyd, hogy a "korodnak megfelelő" bukósisakkal próbálkozzon. A dauert felejtsd el, mert nem hogy ötvennek, de hetvennek fogsz kinézni. Ha sötét a hajad, akkor fokozatosan melírral világosítsd ki. Kerüld a hamvas árnyalatokat, nyugodtan festess aranyló, élénk szőkét.
Michelle Pfeiffer is ötven éves. A szép színésznőből nem hiányzik az önirónia. Legújabb filmjében, a Csillagporban, egyik percről a másikra veszíti el mellei feszességét, elég látványosan. A színésznő az életben sem ijed meg a ráncoktól, nem tünteti el őket drasztikus eszközökkel. Sokkal inkább a megelőzés híve, és a szépséget a helyes táplálkozással és a vegyszermentes kozmetikumokkal éri el. Kizárólag természetes összetevőkből, növényi olajokból, porított magvakból, gyógynövényekből készült krémeket és pakolásokat használ. Véleménye szerint azonban sokkal többet számít, hogy egészségesen étkezik, és megpróbál stresszmentesen élni. A helyes táplálkozásnak, illetve egészséges életmódnak köszönhetően kevesebb szabadgyök termelődik a szervezetben, ami csökkenti a ráncok kialakulásának esélyét is.
Mielőtt legyintenél, hogy könnyű annak, akinek sok pénze van, gondolkodj el. Egy szelet csoki valóban olcsóbb, mint egy alma? Egy ásványvizes- mézes málnaturmix többe kerül, mint a készen vett túródesszert? A káros szenvedélyre fordított összegeket nem lehetne jó minőségű biokozmetikumokra váltani?
Az egészséges életmódhoz sokszor nem a pénz, hanem az elhatározás hiányzik. A Drogerie Marktban kapható Alverde biokozmetikumok például olcsók és jók. A stresszt levezetheted mozgással is, ahelyett, hogy a tévé előtt tespednél. A napi csokiadagodat pedig lecserélheted gyümölcsre.
A szép színésznő válása idején is úgy nézett ki, mint aki épp akkor éli legboldogabb napjait. Hogy miért? A színésznő mindig úgy néz ki, mint aki akkor jött a strandról. Egészségesen barna, a haja napszítta, és mindig mosolyog. Atlétikus alkata is segít, hogy inkább 27-nek, mint 38-nak nézzen ki. Még egy apró trükk, amit a színésznő mindig bevet: enyhe arcpír. Így nemcsak barna, hanem egészséges arcszínt is kap.
A barnaság ma már nem csak nyáron jöhet szóba, hiszen rengeteg módon lehet napfényt varázsolni a testre. A szoláriummal szemben mégis jobb, ha a barnítókrémet választod, így nem gyorsítod fel az öregedést. Az önbarnításhoz alaposan radírozd át a tested, hogy egyenletesen szívódjon fel az önbarnító. Jobb, ha önbarnítót tartalmazó testápolót választasz, így a szín természetesebb lesz. Az arcodra pedig külön terméket használj. Ha elérted a kívánt színt, akkor elég, ha minden másnap kened be a bőröd. A mi tippünk a Garnier Nyári tündöklés testápoló és arckrém önbarnítóval.
Az arcpirosítás pedig valóban a legegyszerűbb trükk, csak a színnel kell vigyázni, ami legyen rózsaszínes. Nagyon vékonyan vidd fel. Az atlétikus termetről pedig a rendszeres futás gondoskodhat.